

 LATVIJAS REPUBLIKAS

DAUGAVPILS PILSĒTAS DOME

Reģ. Nr. 90000077325, K. Valdemāra iela 1, Daugavpils, LV-5401, tālrunis 65404344, 65404346, fakss 65421941 e-pasts: info@daugavpils.lv www.daugavpils.lv

2017.gada 8.jūnijā **Saistošie noteikumi Nr.21**

Daugavpilī (prot.Nr.13, 19.§)

**Daugavpils pilsētas pašvaldības sociālie pakalpojumi**

*Izdoti saskaņā ar likuma "*[*Par pašvaldībām*](https://m.likumi.lv/ta/id/57255-par-pasvaldibam)*"*[*43.panta*](https://m.likumi.lv/ta/id/57255-par-pasvaldibam#p43)*trešo daļu,*[*Sociālo pakalpojumu un sociālās palīdzības likuma*](https://m.likumi.lv/ta/id/68488-socialo-pakalpojumu-un-socialas-palidzibas-likums)*3.panta otro un trešo daļu un Ministru kabineta
2003.gada 27.maija noteikumu Nr.275 "*[*Sociālās aprūpes un sociālās
rehabilitācijas pakalpojumu samaksas kārtība un kārtība, kādā
pakalpojuma izmaksas tiek segtas no pašvaldības budžeta*](https://m.likumi.lv/ta/id/75481-socialas-aprupes-un-socialas-rehabilitacijas-pakalpojumu-samaksas-kartiba-un-kartiba-kada-pakalpojuma-izmaksas-tiek-segtas-no-p...)*"*[*6.punktu*](https://m.likumi.lv/ta/id/75481-socialas-aprupes-un-socialas-rehabilitacijas-pakalpojumu-samaksas-kartiba-un-kartiba-kada-pakalpojuma-izmaksas-tiek-segtas-no-p...#p6)

**I. Vispārīgie jautājumi**

1. Saistošie noteikumi (turpmāk – noteikumi) nosaka Daugavpils pilsētas pašvaldībā (turpmāk – Pašvaldība) pieejamo sociālo pakalpojumu veidus, to piešķiršanas un saņemšanas kārtību.
2. Noteikumos ir lietoti šādi termini:
	1. **ģimenes asistents -** sociālā darba speciālists, kurš sniedz atbalstu un apmācību sociālo prasmju apgūšanā, bērnu aprūpē un audzināšanā, mājsaimniecības vadīšanā;
	2. **ģimenes locekļi** – laulātie, bērni un citas personas, kurām ir kopēji izdevumi par uzturu un kuras mitinās vienā mājoklī;
	3. **sociālās rehabilitācijas programma** – vienai noteiktai personai vai sociālai grupai izstrādāts sociālās rehabilitācijas pasākumu kopums, kuru persona saņem saskaņā ar individuālās sociālās rehabilitācijas plānu;
	4. **vientuļa persona** – persona, kurai nav apgādnieku un kura dzīvo viena.
3. Sociālos pakalpojumus Daugavpils pilsētas pašvaldības iestādē “Sociālais dienests” (turpmāk – Dienests) var pieprasīt persona vai viņas likumiskais pārstāvis, ja persona savu dzīvesvietu ir deklarējusi Pašvaldībā, izņemot personas, kurām nepieciešami sociālie pakalpojumi Naktspatversmē.
4. Pašvaldībā sociālos pakalpojumus normatīvajos aktos noteiktajā kārtībā piešķir Dienests.
5. Sociālos pakalpojumus var saņemt persona no citas pašvaldības, ja attiecīgā pašvaldība, pati persona vai tās likumiskais pārstāvis par saņemtajiem pakalpojumiem veic apmaksu pilnā apmērā un, ja Pašvaldībai ir iespējas nodrošināt attiecīgu sociālo pakalpojumu. Līgumu ar attiecīgo pašvaldību un pakalpojuma saņēmēju slēdz Dienests.

**II. Sociālo pakalpojumu veidi un to saņemšanas kārtība**

1. Pašvaldība nodrošina šādus sociālos pakalpojumus (turpmāk – sociālie pakalpojumi):
	1. aprūpes mājās pakalpojums;
	2. ilgstošas sociālās aprūpes un sociālās rehabilitācijas institūcijas pakalpojums pilngadīgām personām;
	3. īslaicīgas sociālās aprūpes un sociālās rehabilitācijas institūcijas pakalpojums pilngadīgām personām;
	4. ilgstošas sociālās aprūpes un sociālās rehabilitācijas institūcijas pakalpojums bērniem;
	5. ģimenes asistenta pakalpojums;
	6. dienas centra pakalpojums;
	7. dienas aprūpes centra pakalpojums;
	8. krīzes centra pakalpojums;
	9. grupu dzīvokļu pakalpojums;
	10. naktspatversmes pakalpojums;
	11. sociālās patversmes pakalpojums;
	12. psihologa pakalpojums;
	13. specializētā autotransporta pakalpojums;
	14. sociālā taksometra pakalpojums;
	15. sociālās mājas pakalpojumi;
	16. “drošības poga” pakalpojums;
	17. sociālās rehabilitācijas programmu īstenošana;
	18. “atelpas brīdis” pakalpojums;
	19. specializēto darbnīcu pakalpojums.
2. Lai saņemtu sociālo pakalpojumu, persona iesniedz Dienestam e-iesniegumu vai, uzrādot personu apliecinošu dokumentu, vēršas ar iesniegumu klātienē, pievienojot dokumentus saskaņā ar normatīvajos aktos noteikto sociālo pakalpojumu un sociālās palīdzības saņemšanas kārtību.
3. Dienests normatīvajos aktos noteiktā kārtībā pārbauda noteikumu 7. punktā minētos dokumentus, izmantojot pašvaldības un valsts datu reģistros pieejamās ziņas par ģimeni (personu) vai pieprasot ziņas no privātpersonām, ja informāciju nevar iegūt valsts informācijas sistēmās, un apsekojot ģimeni (personu) dzīvesvietā.
4. Dienests lemj par personai piemērotāko sociālā pakalpojuma veidu, apjomu, ilgumu un personas un/vai tās apgādnieka līdzfinansējuma apmēru.
5. Dienests šo noteikumu 6.8., 6.9., 6.10., 6.11. apakšpunktā noteikto sociālo pakalpojumu piešķiršanas gadījumos sastāda līguma projektu par sociālo pakalpojumu.
6. Ilgstošas sociālās aprūpes un sociālās rehabilitācijas institūcija pilngadīgām personām (turpmāk - Sociālā institūcija) slēdz līgumus par ilgstošas un īslaicīgas sociālās aprūpes, sociālās rehabilitācijas pakalpojumu sniegšanu Sociālajā institūcijā, pamatojoties uz Dienesta lēmumu.
7. Sociālais pakalpojums tiek apmaksāts atbilstoši normatīvajiem aktiem par sociālās aprūpes un sociālās rehabilitācijas pakalpojumu samaksas kārtību un kārtību, kādā pakalpojuma izmaksas tiek segtas no pašvaldību budžeta. Persona vai viņa apgādnieks par sociālo pakalpojumu maksā saskaņā ar Daugavpils pilsētas domes lēmumu apstiprināto cenrādi.
8. Dienests pieņem lēmumu par atteikumu piešķirt sociālo pakalpojumu sniegšanu, ja persona atbilst vismaz vienam no šādiem apstākļiem:
	1. personai ir nepieciešama atrašanās specializētā ārstniecības iestādē;
	2. persona slimo ar tuberkulozi aktīvajā stadijā;
	3. persona slimo ar akūtām infekcijas slimībām;
	4. persona slimo ar seksuāli transmisīvajām slimībām.
9. Dienests normatīvajos aktos noteiktajos gadījumos var pārtraukt piešķirtā sociālā pakalpojuma sniegšanu, kā arī, ja konstatē vismaz vienu no šādiem apstākļiem:
	1. persona slimo ar tuberkulozi aktīvajā stadijā;
	2. persona slimo ar akūtām infekcijas slimībām;
	3. persona slimo ar seksuāli transmisīvajām slimībām;
	4. persona rakstiski lūdz pārtraukt sociālā pakalpojuma sniegšanu;
	5. persona apdraud citu personu veselību, dzīvību;
	6. persona sistemātiski pārkāpj noslēgtā līguma noteikumus;
	7. personai nepieciešama atrašanās specializētā ārstniecības iestādē;
	8. personai rehabilitācijas rezultātā vairs nav nepieciešami ilgstošas aprūpes un sociālās rehabilitācijas institūcijas pakalpojumi un tos var nomainīt ar pakalpojumiem dzīvesvietā;
	9. personai, kura iepriekš saņēma sociālo pakalpojumu dzīvesvietā, tiek nodrošināts sociālais pakalpojums institūcijā;
	10. sasniegts sociālās rehabilitācijas mērķis vai/un persona ir atguvusi sociālās
	funkcionēšanas vai pašaprūpes spējas un sociālie pakalpojumi vairs nav nepieciešami;
	11. persona vairāk kā vienu mēnesi nav izmantojusi šo noteikumu 6.7., 6.9., 6.10. vai
	6.11. apakšpunktā minēto sociālo pakalpojumu vai vairāk kā divas nedēļas nav izmantojusi 6.8. apakšpunktā minēto sociālo pakalpojumu;
	12. persona mainīja deklarēto dzīvesvietu, pārceļoties uz citas pašvaldības administratīvo teritoriju.

**III. Aprūpes mājās pakalpojums**

1. Sociālās aprūpes pakalpojumu personas dzīvesvietā (turpmāk – aprūpes mājās pakalpojums) nodrošina Dienesta Aprūpes mājās birojs.
2. Aprūpes mājās pakalpojumu darba dienas laikā nodrošina pensijas vecuma personām, personām, kurām noteikta invaliditāte vai citām personām, kurām vecuma vai citu iemeslu dēļ ir grūtības veikt ikdienas mājas darbus pamatvajadzību apmierināšanai vai veikt savu personisko aprūpi.
3. Aprūpes mājās pakalpojums ietver personisko aprūpi un/vai ikdienas mājas darbu veikšanu.
4. Aprūpes mājās pakalpojumam ir šādi aprūpes līmeņi:
	1. pirmais aprūpes līmenis ir 1-2 reizes nedēļā līdz 16 stundām mēnesī;
	2. otrais aprūpes līmenis ir 2 reizes nedēļā līdz 24 stundām mēnesī;
	3. trešais aprūpes līmenis ir 2 reizes nedēļā līdz 32 stundām mēnesī;
	4. ceturtais aprūpes līmenis ir 5 reizes nedēļā līdz 48 stundām mēnesī līdz persona tiek ievietota īslaicīgas vai ilgstošas sociālās aprūpes institūcijā.
5. Sniedzot aprūpes mājās pakalpojumu, personai pēc vajadzības tiek nodrošināti šādi pakalpojumi:
	1. ārstniecības personas izsaukšana, atbalsts medikamentu lietošanā, palīdzība sadarbībā ar dažādām institūcijām;
	2. produktu, medikamentu un saimniecības preču iegāde un piegāde (kopējais svars līdz
	5 kg);
	3. palīdzības sniegšana personai ēdiena pagatavošanā;
	4. gatava ēdiena piegāde mājās;
	5. ūdens piegāde personas dzīvesvietā;
	6. kurināmā piegāde telpās;
	7. palīdzība apģērbties un noģērbties, gultas veļas nomaiņā;
	8. palīdzība iekļūt gultā un izkļūt no tās;
	9. palīdzība personai nomazgāties;
	10. trauku mazgāšana;
	11. dzīvojamo telpu uzkopšana ne biežāk kā 4 reizes mēnesī;
	12. dzīvojamo telpu logu mazgāšana ne biežāk kā 2 reizes gadā;
	13. veļas mazgāšana personas veļas mazgājamajā mašīnā vai veļas nodošana un saņemšana no veļas mazgātavas;
	14. pagalma uzkopšana (sniega tīrīšana, sauso lapu grābšana) tiktāl ciktāl tas nepieciešams personas spējai apmierināt savas pamatvajadzības.
6. Bezmaksas aprūpes mājās pakalpojumu ir tiesīgas saņemt:
	1. vientuļas pensijas vecuma personas un vientuļas personas ar invaliditāti, kurām vecuma vai funkcionālo traucējumu dēļ ir grūtības veikt ikdienas mājas darbus pamatvajadzību apmierināšanai vai veikt savu personisko aprūpi, ja to ienākums mēnesī nepārsniedz valstī noteikto minimālās mēneša darba algas apmēru ieskaitot pabalstu personai ar invaliditāti, kuram nepieciešama kopšana;
	2. pensijas vecuma personas un personas ar invaliditāti, kurām vecuma vai funkcionālo traucējumu dēļ ir grūtības veikt ikdienas mājas darbus pamatvajadzību apmierināšanai vai veikt savu personisko aprūpi, kuras dzīvo vienas vai ar šo personu kopā dzīvojošie ģimenes locekļi vai kopā dzīvojošas citas personas veselības stāvokļa dēļ nevar nodrošināt minētajām personām nepieciešamo aprūpi un kurām atbilstoši normatīvajiem aktiem par ģimenes (personas) atzīšanu par trūcīgu, ir piešķirts trūcīgās ģimenes (personas) statuss vai kuriem atbilstoši normatīvajiem aktiem par ģimenes (personas) atzīšanu par maznodrošinātu, ir piešķirts maznodrošinātas ģimenes (personas) statuss un ienākumi nepārsniedz 170 EUR mēnesī.

**IV. Ilgstošas sociālās aprūpes un sociālās rehabilitācija institūcijas pakalpojums pilngadīgām personām**

1. Ilgstošas sociālās aprūpes un sociālās rehabilitācijas pakalpojumus Sociālā institūcija sniedz pensijas vecuma personām vai pilngadīgām personām, kurām noteikta invaliditāte, kuras vecuma vai veselības stāvokļa dēļ nav spējīgas sevi aprūpēt patstāvīgi, nodrošinot pamatvajadzību apmierināšanu, mājokli, pilnu aprūpi, sociālās funkcionēšanas spēju atjaunošanu vai uzlabošanu.
2. Sociālajā institūcijā personas tiek uzņemtas uz noteiktu vai uz pastāvīgu laiku.
3. Ilgstošas sociālās aprūpes un sociālās rehabilitācijas pakalpojums pilngadīgām personām ir Sociālās institūcijas maksas pakalpojums.

**V.Īslaicīgas sociālās aprūpes un sociālās rehabilitācijas institūcijas pakalpojums pilngadīgām personām**

1. Sociālajā institūcijā nodrošina īslaicīgo sociālo aprūpi (turpmāk – Sociālās gultas) personām, kuras funkcionālo traucējumu dēļ nevar pašas sevi aprūpēt un kurām ārstēšanās stacionārā nav pamatota ar medicīniskajām indikācijām, kā arī pēcoperācijas periodā, atveseļošanās periodā vai līdz pakalpojuma saņemšanai ilgstošas sociālās aprūpes un sociālās rehabilitācijas institūcijā.
2. Sociālo gultu pakalpojumu ir tiesīgas saņemt personas, kuras atbilst noteikumu 24. punktā minētajiem kritērijiem, kā arī:
	1. personas, kuras veselības stāvokļa dēļ nevar sevi aprūpēt;
	2. trūcīgās personas;
	3. personas bez noteiktas dzīvesvietas;
	4. personas, kuras nonākušas krīzes situācijā.
3. Uzturēšanās laiks Sociālajās gultās ir līdz sešiem mēnešiem, ko var pagarināt līdz 12 mēnešiem ar Dienesta vadītāja lēmumu, kas tiek pieņemts pēc ārstējošā ārsta atzinuma saņemšanas.
4. Noteikumu 25.4.apakšpunktā noteiktajā gadījumā Pašvaldība apmaksā līdz 5 dienām visus izdevumus, kas saistīti ar personas ievietošanu un sociālās aprūpes pakalpojumiem Sociālajās gultās.
5. Īslaicīgas sociālas aprūpes pakalpojums pilngadīgām personām ir Sociālās institūcijas maksas pakalpojums.

**VI. Ilgstošas sociālās aprūpes un sociālās rehabilitācija institūcijas pakalpojums bērniem**

1. Ilgstošas sociālās aprūpes un sociālās rehabilitācijas pakalpojumus institūcijā, sniedz bāreņiem un bez vecāku gādības palikušiem bērniem no 2 gadu līdz 18 gadu vecuma sasniegšanai, atsevišķos gadījumos, ja bāreņi un bez vecāku gādības palikuši bērni turpina mācības vispārējās vidējās izglītības iestādē, līdz 24 gadiem (izņemot personām ar smagiem garīga rakstura traucējumiem).
2. Sociālais pakalpojums ietver diennakts aprūpi, dzīvesvietu, sociālo rehabilitāciju, vispusīgu attīstību un audzināšanu, bērna vajadzībām atbilstošu veselības aprūpi, sociālā darba speciālistu un psihologa pakalpojumus, kā arī veicina bērna un ģimenes atkalapvienošanos vai jaunas ģimenes iegūšanu bērniem bāreņiem, bez vecāku gādības palikušiem bērniem un bērniem ar invaliditāti.
3. Bērnus no 2 gadu līdz 18 gadu vecumam ņem īslaicīgā aprūpē, pamatojoties uz bāriņtiesas priekšsēdētāja vienpersonisku lēmumu, policijas rīkojumu vai Dienesta atzinumu.

**VII. Ģimenes asistenta pakalpojums**

1. Ģimenes asistenta pakalpojums nodrošina personai vai ģimenei ar bērniem atbalstu un apmācību sociālo prasmju apgūšanā, bērnu aprūpē un audzināšanā, mājsaimniecības vadīšanā saskaņā ar individuāli izstrādātu sociālās rehabilitācijas plānu.
2. Ģimenes asistenta pakalpojumu ir tiesības saņemt:
	1. līdz 4 stundām nedēļā jauniešiem pēc ārpusģimenes aprūpes izbeigšanas, kuriem nav pietiekamu prasmju un iemaņu patstāvīgas dzīves uzsākšanai;
	2. līdz 10 stundām nedēļā ģimenei, kurai nav pietiekamu prasmju un iemaņu bērnu audzināšanā un aprūpē;
	3. līdz 15 stundām nedēļā ģimenei, kurā vismaz viens no vecākiem ir persona ar garīga rakstura traucējumiem.
3. Ģimenes asistenta pakalpojumu piešķir, ja Dienesta sociālais darbinieks ir sniedzis atzinumu par ģimenes asistenta pakalpojuma nepieciešamību, uz laiku līdz 12 mēnešiem. Ģimenei (personai), kura aktīvi iesaistās savu problēmu risināšanā, pildot līdzdarbības pienākumus, ģimenes asistenta pakalpojuma saņemšanas termiņu var pagarināt līdz sešiem mēnešiem.
4. Ģimenes asistenta pakalpojums ir bezmaksas pakalpojums.

**VIII. Dienas centra pakalpojums**

1. Dienas centra pakalpojuma sniedzējs (turpmāk – Dienas centrs) nodrošina sociālo prasmju attīstīšanas iespējas, izglītošanas, brīvā laika pavadīšanas, mākslas vai mākslinieciskas pašdarbības nodarbības un veselības veicināšanas pasākumus.
2. Dienas centrā nodrošina sociālā darba speciālistu, citu speciālistu atbilstoši Dienas centra nodarbību specifikai un brīvprātīgo iesaisti.
3. Dienas centra pakalpojumus ir tiesīgas saņemt:
	1. pensijas vecuma personas;
	2. ģimenes ar bērniem;
	3. personas ar invaliditāti;
	4. personas pēc smagām, ilgstošām slimībām;
	5. bezdarbnieki.
4. Dienas centrs personām nodrošina telpu līdzi paņemta ēdiena uzņemšanai, ja klients atrodas dienas centrā četras un vairākas stundas pēc kārtas.
5. Dienas centrā pakalpojumi tiek sniegti bez maksas.

**IX. Dienas aprūpes centra pakalpojums**

1. Sociālās aprūpes un sociālās rehabilitācijas pakalpojumu personām ar garīga rakstura traucējumiem institūcijā dienas laikā nodrošina Dienas aprūpes centrs.
2. Dienas aprūpes centrā uzņem personas ar garīga rakstura traucējumiem, kurām ir noteikta invaliditāte.
3. Dienas aprūpes centrs nodrošina:
	1. sociālās aprūpes, sociālās rehabilitācijas un brīvā laika pavadīšanas iespējas personām ar garīga rakstura traucējumiem;
	2. nepieciešamības gadījumā sociālo darbinieku, psihologu, fizioterapeitu un citu speciālistu konsultatīvu atbalstu;
	3. iespējas darboties prasmju attīstību veicinošās nodarbībās un nodarbību grupās;
	4. iespējas organizēt savu rokdarbu izstādes;
	5. iespējas iesaistīties sabiedriskajās aktivitātēs;
	6. iespējas darboties mākslas un māksliniecisko spēju attīstīšanas nodarbībās;
	7. iespējas apmeklēt kultūras un sporta pasākumus.
	8. ēdināšanu:
		1. pilngadīgām personām divas reizes dienā (brokastis un pusdienas);
		2. bērnu grupas personām vienu reizi dienā mācību gada laikā (pusdienas), bet izglītības iestāžu mācību gada brīvdienu periodā - trīs reizes dienā (brokastis, pusdienas un launags);
	9. autotransportu personām ar funkcionāliem traucējumiem un/vai kuri nespēj pārvietoties ar sabiedrisko transportu spontānas agresijas dēļ:
		1. nokļūšanai no dzīvesvietas uz Dienas aprūpes centru un atpakaļ;
		2. bērniem, nokļūšanai no Daugavpils 1. speciālās pamatskolas uz Dienas aprūpes centru.
4. Noteikumu 43.9. apakšpunktā noteiktā pakalpojuma saņemšanai persona iesniedz Dienas aprūpes centrā iesniegumu, norādot brauciena mērķi, datumu un laika periodu.
5. Dienas aprūpes centra pakalpojums ir bezmaksas personām, kurām piešķirts trūcīgās ģimenes (personas) statuss, bērniem ar garīga rakstura traucējumiem līdz 18 gadu vecumam.

**X. Krīzes centra pakalpojums**

1. Sociālās rehabilitācijas pakalpojumu kopumu krīzes situācijās nonākušām personām (ieskaitot psiholoģisko atbalstu), kā arī īslaicīgu mājvietu nodrošina Dienesta Ģimenes atbalsta centrs/patversme (turpmāk – Centrs).
2. Lai persona saņemtu Centra pakalpojumu tai ir jāiesniedz dokumentus, saskaņā ar noteikumu 7. punkta prasībām, kā arī krīzes situāciju apliecinošus dokumentus un citus dokumentus pēc sociālā darbinieka pieprasījuma, ja tie nepieciešami, lai pieņemtu lēmumu un Dienests vai Centrs tos nevar saņemt pats.
3. Centrā pakalpojumus ir tiesīgas saņemt:
	1. personas, kuru īrētā vai īpašumā esošā dzīvojamā telpa vai dzīvojamā māja ir gājusi bojā vai daļēji sagruvusi stihiskas nelaimes vai citas avārijas, ugunsgrēka rezultātā;
	2. ģimenes ar bērniem, kuras palikušas bez pajumtes;
	3. vardarbībā cietušas personas, ģimenes ar bērniem un citas personas, kuras objektīvu iemeslu dēļ nevar uzturēties savā dzīvesvietā pēc sociālā darbinieka atzinuma;
	4. bērni, kuri apmaldījušies, pamesti, aizgājuši no mājām vai ilgstošas sociālās aprūpes un sociālās rehabilitācijas institūcijām līdz to nodošanai vecākiem vai ievietošanai bērnu aprūpes institūcijā;
	5. ģimenes ar bērniem, ja ģimenē bērna attīstībai, veselībai un dzīvei ir bīstami vai nelabvēlīgi apstākļi.
4. Centrs nodrošina sociālo darbinieku un psihologu atbalsta pasākumus emocionālās spriedzes mazināšanai, sociālās funkcionēšanas spēju atjaunošanai, sociālā statusa un pašapziņas atgūšanai, kā arī citus sociālā darba pakalpojumus.
5. Šo noteikumu 48.4. apakšpunktā noteiktajos gadījumos bērnu ievieto Centrā saskaņā ar normatīvajos aktos par sociālo pakalpojumu un sociālās palīdzības saņemšanas noteikto kārtību.
6. Personas uzturēšanās laiks Centrā ir līdz trīs mēnešiem. Uzturēšanās laiku Centrā var pagarināt līdz sešiem mēnešiem un objektīvu iemeslu dēļ uz nenoteiktu laiku līdz krīzes situācijas pārvarēšanai saskaņā ar Dienesta vadītāja lēmumu, kas tiek pieņemts pamatojoties uz sociālā darbinieka atzinumu.

**XI. Grupu dzīvokļu pakalpojums**

1. Dienesta Grupu dzīvoklī nodrošina mājokli un individuālu atbalstu sociālo problēmu risināšanā un, ja nepieciešams, sociālo aprūpi personām ar garīga rakstura traucējumiem, kurām ir objektīvas grūtības dzīvot patstāvīgi, bet nav nepieciešama atrašanās ilgstošas sociālās aprūpes un sociālās rehabilitācijas institūcijā.
2. Grupu dzīvokļu pakalpojumus ir tiesīgas saņemt:
	1. personas ar smagiem garīga rakstura traucējumiem, kurām vairs nav nepieciešami pusceļa māja vai ilgstošas sociālās aprūpes un sociālās rehabilitācijas institūciju pakalpojumi;
	2. citas personas ar garīga rakstura traucējumiem, kurām ir objektīvas grūtības dzīvot patstāvīgi, bet nav nepieciešama atrašanās specializētā institūcijā.
3. Grupu dzīvokļu pakalpojumi personām ir bezmaksas.

**XII. Naktspatversmes pakalpojums**

1. Sociālos pakalpojumus Dienesta Naktspatversmē (turpmāk – Naktspatversme) – naktsmītni, vakariņas, brokastis, personiskās higiēnas iespējas, sociālo rehabilitāciju, sociālā darbinieka konsultācijas, ir tiesības saņemt pilngadīgām personām bez noteiktas dzīvesvietas vai krīzes situācijā nonākušām personām.
2. Ja persona uzturas Naktspatversmē ilgāk par trim darba dienām, tās pienākums ir iesniegt dokumentus, saskaņā ar noteikumu 7. punkta prasībām, kā arī plaušu rentgenogrammu un dermatovenerologa atzinumu.
3. Lēmumu par Naktspatversmes pakalpojuma piešķiršanu ilgāk par trim darba dienām pieņem Dienests. Līdz lēmuma pieņemšanai personai ir tiesības uzturēties Naktspatversmē.
4. Personas uzturēšanās laiks Naktspatversmē ir līdz 14 dienām. Ja persona līdzdarbojas un aktīvi iesaistās savu problēmu risināšanā, Dienests, pamatojoties uz sociālā darbinieka atzinumu, var pagarināt uzturēšanās laiku Naktspatversmē līdz vienam mēnesim.
5. Persona, kurai dzīvesvieta nav deklarēta un iepriekš nav bijusi deklarēta Pašvaldībā, par Naktspatversmes pakalpojumu maksā saskaņā ar Daugavpils pilsētas domes lēmumu apstiprināto cenrādi.

**XIII. Sociālās patversmes pakalpojums**

1. Sociālos pakalpojumus Dienesta Sociālajā patversmē (turpmāk – Sociālā patversme) – naktsmītni, personiskās higiēnas iespējas, sociālo rehabilitāciju, sociālā darbinieka konsultācijas, ir tiesības saņemt pilngadīgām personām bez noteiktas dzīvesvietas vai krīzes situācijā nonākušām personām, kuru iepriekšējā dzīvesvieta bijusi deklarēta Pašvaldības administratīvajā teritorijā.
2. Lai personai saņemtu Sociālās patversmes pakalpojumu tai ir jāiesniedz dokumentus, saskaņā ar noteikumu 7.punkta prasībām, kā arī plaušu rentgenogrammu un dermatovenerologa atzinumu.
3. Personas uzturēšanās laiks Sociālajā patversmē ir līdz pastāvīgas dzīvojamas telpas saņemšanai.
4. Persona, kuras ienākumi pēc nodokļu nomaksas nepārsniedz 170 EUR mēnesī par Sociālās patversmes pakalpojumiem maksā līdzdalības maksājumu saskaņā ar Daugavpils pilsētas domes lēmumu apstiprināto cenrādi.

**XIV. Psihologa pakalpojums**

1. Dienests nodrošina psihologa konsultācijas krīzes situācijā nonākušām ģimenēm, personām un bērniem, kuras nespēj saviem spēkiem pārvarēt psiholoģiskās problēmas.
2. Dienestā var saņemt šādus psihologa pakalpojumus:
	1. individuālās psihologa konsultācijas un rehabilitāciju;
	2. ģimenes konsultēšanu;
	3. psiholoģisko atbalstu bērniem (līdz 18 gadu vecumam) – diagnostiku, korekciju, konsultēšanu un rehabilitāciju;
	4. pašpalīdzības un psiholoģiskā atbalsta grupas;
	5. normatīvajos aktos noteiktajos gadījumos psihologa atzinuma sagatavošanu.
3. Tiesības saņemt bezmaksas psihologa konsultācijas ir šādām personām:
	1. personām vai ģimenēm ar bērniem normatīvajos aktos noteiktajos gadījumos;
	2. ģimenei vai personai, kura ir nonākusi krīzes situācijā;
	3. bārenim vai bez vecāku gādības palikušam bērnam, pamatojoties uz bāriņtiesas vai sociālā darbinieka nosūtījumu;
	4. personām ar invaliditāti un viņu ģimenes locekļiem.

**XV. Specializētā autotransporta pakalpojums**

1. Specializētā autotransporta pakalpojumu ir tiesīgas saņemt personas ar funkcionāliem traucējumiem, kurām ir apgrūtināta pārvietošanās, kuras nespēj pārvietoties ar sabiedrisko transportu (personas ar 1. un 2. grupas invaliditāti, bērni ar invaliditāti), nokļūšanai uz medicīnisko vai rehabilitācijas iestādi Daugavpilī vai citā Latvijas pilsētā.
2. Specializētā autotransporta pakalpojums ietver personas un, ja nepieciešams, tās asistenta transportēšanu ar speciālo autotransporta līdzekli.
3. Specializētā autotransporta pakalpojumus nepiešķir personām:
	1. kuras ir transportējamas guļus stāvoklī;
	2. kuru pārvadāšanai ir nepieciešams specializēts medicīniski aprīkots transportlīdzeklis.
4. Specializētā autotransporta pakalpojuma saņemšanai persona iesniedz iesniegumu, norādot brauciena mērķi, datumu, laiku un pavadoņa nepieciešamību, ja personai nav piešķirts valsts apmaksātais asistenta pakalpojums.
5. Specializētā autotransporta pakalpojumu vienai personai bezmaksas piešķir ne vairāk kā piecas reizes gadā.

**XVI. Sociālā taksometra pakalpojums**

1. Sociālā taksometra pakalpojumu ir tiesīgas saņemt personas ar invaliditāti, kurām ir kustību traucējumi un kuras pārvietojas ratiņkrēslā un to pavadoņi - transportēšanai ar sociālo taksometru, nokļūšanai uz vietām Daugavpils pilsētas administratīvajā teritorijā.
2. Sociālā taksometra pakalpojumu vienai personai bez maksas piešķir ne vairāk kā 10 (desmit) reizes mēnesī. Pamatojoties uz sociālā darbinieka atzinumu, ar Dienesta lēmumu Sociālā taksometra pakalpojumu skaitu var palielināt līdz 20 (divdesmit) reizēm mēnesī.

**XVII. Sociālās mājas pakalpojumi**

1. Sociālās mājas pakalpojumus personām, kuras normatīvajos aktos noteiktajā kārtībā īrē sociālos dzīvokļus, sniedz Dienesta Sociālā māja.
2. Dienesta Sociālā māja nodrošina šādus pakalpojumus:
	1. telpu un iekārtu veļas mazgāšanai;
	2. dušas telpas izmantošanu;
	3. ģimenes asistenta pakalpojumu;
	4. psihologa pakalpojumu ģimenei vai personai, kura ir nonākusi krīzes situācijā;
	5. sociāla pedagoga pakalpojumu;
	6. radošo studiju pakalpojumu.
3. Noteikumu 75.3., 75.4., 75.5., 75.6. apakšpunktā minētie pakalpojumi personai tiek sniegti bezmaksas, par noteikumu 75.1. un 75.2. apakšpunktā minētiem pakalpojumiem persona maksā līdzdalības maksājumu saskaņā ar Daugavpils pilsētas domes lēmumu apstiprināto cenrādi.

**XVIII. "Drošības poga" pakalpojums**

1. "Drošības poga" pakalpojums nodrošina nepārtrauktas saziņas iespējas, informatīvu atbalstu un palīdzību 24 (divdesmit četras) stundas diennaktī personām, kurām vecuma vai funkcionālo traucējumu dēļ pastāv risks nonākt bezpalīdzības stāvoklī, ja tehniski ir iespējams nodrošināt "Drošības poga" pakalpojumu.
2. Bezmaksas "Drošības poga" pakalpojumu ir tiesīgas saņemt vientuļas pensijas vecuma personas un vientuļas personas ar invaliditāti, kuras atbilst šādiem kritērijiem:
	1. vecuma vai funkcionālo traucējumu dēļ ir grūtības veikt ikdienas mājas darbus pamatvajadzību apmierināšanai vai veikt savu personisko aprūpi;
	2. ienākumu līmenis mēnesī nepārsniedz valstī noteikto minimālās mēneša darba algas apmēru ieskaitot pabalstu personai ar invaliditāti, kurai nepieciešama kopšana;
	3. ģimenes ārsts izsniedzis izziņu, ka veselības stāvokļa dēļ nepieciešama aprūpe mājās.

**XIX. Sociālās rehabilitācijas programmas īstenošana**

1. Dienesta Sociālās rehabilitācijas programmas veicina personas sociālās funkcionēšanas spēju atjaunošanu vai uzlabošanu, sociālā statusa atgūšanu un iekļaušanos sabiedrībā, tai skaitā izglītības sistēmā. Sociālās rehabilitācijas programmas ir universālas un individuālas un tiek īstenotas ar vai bez personas izmitināšanas sociālā pakalpojuma sniedzēja institūcijā saskaņā ar individuālo sociālās rehabilitācijas plānu, kurā atbilstoši sociālajai situācijai ietver veselības veicināšanas, sociālā darba, sociālās rehabilitācijas un citus pasākumus, kas vērsti uz personas funkcionēšanas spēju saglabāšanu vai uzlabošanu, iekļaušanos sabiedrībā, kā arī personas un tās ģimenes locekļu izglītošanu un atbalstīšanu.
2. Sociālās rehabilitācijas programmas īstenošanas pakalpojumu personas saņem saskaņā ar izstrādāto sociālās rehabilitācijas plānu.

**XX. “Atelpas brīdis” pakalpojums**

1. “Atelpas brīdis” pakalpojuma sniedzējs personai nodrošina:
	1. nepieciešamības gadījumā palīdzību pašaprūpē un personīgās higiēnas nodrošināšanā;
	2. nepieciešamības gadījumā bērna uzraudzību un individuālu atbalstu aprūpē atbilstoši nepieciešamībai;
	3. vecumam, veselības stāvoklim un uztura normām atbilstošu ēdināšanu četras reizes dienā;
	4. pastaigas svaigā gaisā;
	5. kognitīvo spēju uzturēšanu vai attīstību;
	6. speciālista konsultācijas;
	7. saturīga brīvā laika pavadīšanu un relaksējošas nodarbības;
	8. dienas laikā vismaz sociālā darba speciālista, māsas palīga vai aprūpētāja, interešu izglītības pedagoga vai sociālā audzinātāja konsultācijas un atbalstu, māsas vai ārsta palīga atbalstu.
2. Tiesības saņemt “Atelpas brīdis” pakalpojumu ir bērniem no 4 līdz 18 gadu vecumam ar funkcionāliem traucējumiem, kuri dzīvo ģimenēs, kuriem ir noteikta invaliditāte un kuriem ir izsniegts Veselības un darbspēju ekspertīzes ārstu komisijas atzinums par īpašas kopšanas nepieciešamību sakarā ar smagiem funkcionāliem traucējumiem.
3. “Atelpas brīdis” pakalpojumu var piešķirt uz laiku līdz 30 dienām gada laikā~~.~~

**XXI .Specializēto darbnīcu pakalpojums**

1. Specializēto darbnīcu pakalpojums nodrošina speciālistu atbalstu personām darbspējīgā vecumā, pensijas vecuma personām, personām ar invaliditāti darba prasmju un iemaņu attīstīšanā, socializācijas veicināšanā un saglabāšanā.
2. Tiesības saņemt specializēto darbnīcu pakalpojumu ir personām, kuras ilgāk par sešiem mēnešiem pēc kārtas nav nodarbinātas algotā darbā vairāk par pusslodzi.

**XXII. Lēmuma apstrīdēšanas un pārsūdzēšanas kārtība**

1. Dienesta pieņemto lēmumu vai faktisko rīcību persona Administratīvā procesa likumā noteiktajā kārtībā var apstrīdēt Daugavpils pilsētas domē.
2. Daugavpils pilsētas domes lēmumu par apstrīdēto administratīvo aktu vai faktisko rīcību, persona Administratīvā procesa likumā noteiktajā kārtībā var pārsūdzēt Administratīvajā rajona tiesā.

**XXIII. Noslēguma jautājumi**

1. Atzīt par spēku zaudējušiem Daugavpils pilsētas domes 2013.gada 14. novembra saistošos noteikumus Nr. 42 "Daugavpils pilsētas pašvaldības sociālie pakalpojumi" (Latvijas Vēstnesis, 251 (5057), 27.12.2013., 139 (5457), 20.07.2015.
2. Noteikumu XX. nodaļa un XXI. nodaļa stājās spēkā pēc reģistrācijas Sociālo pakalpojumu sniedzēju reģistrā.

Daugavpils pilsētas domes priekšsēdētājs *(personiskais paraksts)* J.Lāčplēsis